


**Рибе српских вода**

У српским рекама и језерима живе рибе које представљају аутохтоне врсте (које одувек живе на том подручју), али и рибе које су у скорије време (углавном у последњих век и по) пренете из далеких, пре свега азијских и америчких река. У Србији је риболов спорт којим се баве многи љубитељи природе. Као и за лов, за риболов постоје строга правила. За пецање је неопходан штап, силк, удица и мамац, али и дозвола за риболов. Зна се која се и каква риба у које време сме ловити. Такође, пецање се врши преко живог мамца (црв, глиста, мушица…) или преко варалице. У Србији је забрањено ловити рибу рукама, грабуљањем (потезањем удице преко леђа рибе), харпуном, струјом, експлозивом. Такође, забрањено је спортски риболов обављати мрежом.

**Шаран** (фр. carpe commune), храбар је и снажан борац на удици, али и деликатес на тр­пези. Пренет је из Азије, али се одлично прилагодио европским рекама. Плод­ност женки је огромна, јер у три наврата у периоду мреста (рибљег размножавања) избаци и до милион јајашца. На текућим водама шарана треба пецати тамо где је подводно камење и глина, а никако где је муљевито дно. Шаран избегава блато и брзу воду. Постоји пуно риба у Србији које припадају породици шарана: деверика, мрена, лињак, тостолобик, кедер, црвенперка, клен, бабушка… Ту спада и скобаљ, који је, иначе, нај­бројнија риба у српским рекама.

**Сом** (фр. poissons-chat) највећа је слат­ко­водна европ­ска риба, која може да нара­сте и до три метра са тежином до чак триста килограма. Кожа му је слузава, без крљушти, а боја зависи од средине у којој живи. Најрадије се задржава у дубоким вировима све док га глад не натера да пође у лов. Није много брз и сматра се лењом рибом, која радије чека жртву мамећи је брковима. Ова риба прва започиње зимски сан, а последња се буди. Сматрају га глупим, али без основа. Сом је сваштојед. Једе готово све што може да прогута: глисте, пужеве голаће, ровце, ракове, жабе, рибе, угинулу живину, барске птице, пијавице, мишеве, пацове па чак и мале сомове. Кад због кише воде надођу и замуте се, сом тражи храну близу обале. Изразито велики примерци могу бити опасни и за купаче. Треба знати да је сом једина речна риба која воли буку, невреме, кишу, грмљавину... Док све рибе беже у склоништа, сом прилази и радознало прати шта се то неуобичајено догађа. Ту његову слабост користе рибари за лов „бућком“.

**Поточна пастрмка** (фр. salmo trutta) боју тела прилагођава средини у којој живи. То је риба брзих и хладних планинских река и језера. После оплодње икре, женка јајашца прекрива песком да их заштити од не­при­јатеља. Младе пастр­мке се у по­четку хране планк­то­нима, а касније инсектима, ме­кушцима, жабама и рибама. Пастрмка може да нара­сте и до десет кило­грама. У Србији лов пастрмке није дозвољен приро­дним мамцима, већ само вештачким мушицама и варали­цама. Од риба које припадају породици пастрмки, у српским рекама се издвајају младица и липљен.

**Штука** (фр. brochet) вретенастог је облика са главом која подсећа на крокодила и устима попут пачијег кљуна. Веома је брза и прождрљива. Напада све живо што се у води кре­ће: ри­бе, па и мале шту­­ке, ракове, жабе, водене мушице, а оне крупније насрћу чак и на барске птице и пачиће. Зато је називају ајкулом слатких вода. Када су велике кише, воли да из реке пређе у поплав­љени део обале. Мрести се близу обале, а икру (јајашца) полаже у плићацима где је вода дубока свега неколико центи­метара. Женка избаци чак и до милион јајашца.

**Смуђ** (фр. sandre) грабљивица је која нај­радије тражи плен ноћу, или у сумрак. Док смуђ лови, ситна риба, беже­ћи од њега, пршти по површини воде. Млађи смуђеви најчешће полазе у лов заједно. Најрадије се задржава око подводних стена и камења, потопљених стабала и других одбачених предмета, под мостовима и у близи­ни потопљених чамаца. По квалитету меса, смуђ спада у прву категорију, чак испред поточне пастрмке.

**1.** Шта је све неопходно имати за риболов у Србији?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2.** Повежи врсте риба са породицом којој припадају:

деверика тостолобик

скобаљ црвенперка

мрена **породица шарана** липљен

младица **породица пастрмки** лињак

кедер клен

поточна пастрмка бабушка

**3.** Која врста риба је најбројнија у Србији?\_\_\_\_\_\_\_\_\_\_

**4.** Која риба је највише радознала? \_\_\_\_\_\_\_\_\_\_\_\_\_\_

**5.** Које рибе могу појести и јединке из своје врсте?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**6.** Током мреста, по колико јајашца могу да избаце шаран и штука? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**7.** Напиши српске називе за врсте риба које се могу

наћи у мору: colin: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

saumon: \_\_\_\_\_\_\_\_\_\_\_\_\_\_\_\_\_\_, thon:\_\_\_\_\_\_\_\_\_\_\_\_\_.